बसुर्त पैरें नैं चलदा सूरज सोच्चै दा हा जे अज्ज रेशू नैं मिलने दा इक्क मात्तर रस्ता बी ओह् आपूं बंद करी आया ऐ पर रेशू दे कोसे-कोसे अत्थरूं सूरजै दे मनै ई परघाली गे हे। ओह् बड़ी बेरामी बुज्झै दा हा। ओह् बिंद भर रेशू कोल बेहियै नुहाड़े अत्थरूं पूंझना चांह्दा हा। ओह् अज्ज उसी प्यार करना चांह्दा हा। नुहाड़ा अंग-अंग त्रुट्टा दा हा ते ओह् किश थकेमा बी बुज्झन लगी पेदा हा। मनै च कोई धुकधुकी ही। अज्ज उन्न बी हिरखी पीड़ै दी इक्क चिंड स्हारी ही।